CELEX: 32007R1459
Language: mt
Date: 2007-12-10 00:00:00
Title: Regolament tal-Kunsill (KE) Nru 1459/2007 ta’ l- 10 ta’ Diċembru 2007 li jemenda r-Regolament (KE) Nru 1858/2005 li jimponi dazju definittiv antidumping fuq l-importazzjonijiet ta’ ħbula, u ċimi, ta’ l-azzar li joriġinaw, inter alia , mill-Afrika t’Isfel

12.12.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 326/18
            
         REGOLAMENT TAL-KUNSILL (KE) Nru 1459/2007
   ta’ l-10 ta’ Diċembru 2007
   li jemenda r-Regolament (KE) Nru 1858/2005 li jimponi dazju definittiv antidumping fuq l-importazzjonijiet ta’ ħbula, u ċimi, ta’ l-azzar li joriġinaw, inter alia, mill-Afrika t’Isfel
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra r-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1), u b’mod partikolari l-Artikoli 8 u 9 tiegħu,
   Wara li kkunsidra l-proposta mill-Kummissjoni, preżentati wara konsultazzjoni mal-Kumitat Konsultattiv,
   Billi:
   A.   L-INVESTIGAZZJONI PREĊEDENTI U MIŻURI EŻISTENTI
   
               (1)
            
            
               F’Awwissu ta’ l-1999, il-Kunsill, permezz tar-Regolament (KE) Nru 1796/1999 (2), impona dazju definittiv antidumping fuq importazzjonijiet ta’ ħbula, u ċimi, ta’ l-azzar li joriġinaw, inter alia, mill-Afrika t’Isfel.
            
         
               (2)
            
            
               F’Novembru 2005, wara reviżjoni ta’ skadenza skond l-Artikolu 11(2) tar-Regolament bażiku, il-Kunsill, permezz tar-Regolament (KE) Nru 1858/2005 (3) iddeċieda li għandhom jinżammu l-miżuri antidumping applikabbli għall-importazzjonijiet tal-prodott konċernat li joriġina, inter alia, mill-Afrika t’Isfel.
            
         
               (3)
            
            
               Permezz tad-Deċiżjoni 1999/572/KE (4), il-Kummissjoni aċċettat impenn dwar prezzijiet minn kumpanija mill-Afrika t’Isfel, Scaw Metals Group Haggie Steel Wire Rope (“il-kumpanija”).
            
         
               (4)
            
            
               Bħala riżultat ta’ dan, l-importazzjonijiet fil-Komunità tal-prodott konċernat li joriġina mill-Afrika t’Isfel, immanifatturat mill-kumpanija u ta’ tip ta’ prodott kopert mill-impenn (“il-prodott kopert”) kienu eżentati mid-dazji definittivi antidumping.
            
         
               (5)
            
            
               F’dan ir-rigward għandu jiġi notat li ċerti tipi ta’ ħbula, u ċimi, ta’ l-azzar attwalment prodotti mill-kumpanija ġew esklużi mill-ambitu ta’ l-impenn. Għalhekk, ħbula, u ċimi, ta’ l-azzar bħal dawn kienu suġġetti għall-ħlas tad-dazju antidumping meta daħlu fiċ-ċirkolazzjoni libera fil-Komunità.
            
         B.   NUQQAS TA’ KONFORMITÀ MA’ L-IMPENN
   
               (6)
            
            
               L-impenn offrut mill-kumpanija jobbligaha sabiex, inter alia, tesporta l-prodott kopert lejn il-Komunità Ewropea bi prezz ogħla minn ċerti prezzijiet minimi (MIPs) kif mistqarr fl-impenn.
            
         
               (7)
            
            
               Ġie rikonoxxut mill-kumpanija li, f’dak li għandu x’jaqsam ma’ l-eżenzjoni mid-dazji antidumping mogħtija mill-impenn, eżenzjoni bħal din għandha tingħata bil-kundizzjoni li titressaq “fattura ta’ l-impenn” lis-servizzi doganali tal-Komunità. Barra minn hekk, il-kumpanija ntrabtet li ma toħroġx fatturi ta’ impenn għall-bejgħ ta’ dawk it-tipi ta’ prodott konċernat li mhumiex koperti mill-impenn u li huma għalhekk obbligati li jħallsu d-dazju antidumping. Il-kumpanija tagħraf ukoll li l-fatturi ta’ l-impenn maħruġa kellhom jinkludu t-tagħrif stipulat fl-Anness tar-Regolament (KE) Nru 1858/2005.
            
         
               (8)
            
            
               It-termini ta’ l-impenn jobbligaw ukoll lill-kumpanija sabiex tipprovdi lill-Kummissjoni b’tagħrif regolari u ddettaljat, fil-forma ta’ rapport kull tlett xhur tal-bejgħ tagħha tal-prodott konċernat lill-Komunità Ewropea. Rapporti bħal dawn kellhom jinkludu l-prodotti koperti mill-impenn li bbenefikaw mill-eżenzjoni mill-ħlas tad-dazju antidumping, kif ukoll dawk it-tipi ta’ ħbula, u ċimi, ta’ l-azzar li mhumiex koperti mill-impenn u li għalhekk huma suġġetti għad-dazju antidumping.
            
         
               (9)
            
            
               Jidher ċar li r-rapporti tal-bejgħ imsemmija hawnhekk għandhom ikunu, kif ġie mressaq, kompleti, eżawrjenti u korretti fid-dettalji kollha u li t-tranżazzjonijiet jikkonformaw bis-sħiħ mat-termini ta’ l-impenn.
            
         
               (10)
            
            
               Bl-għan li tiżgura konformità ma’ l-impenn, il-Kumpanija ntrabtet ukoll li tippermetti żjarat ta’ verifika fuq il-post fl-istabbiliment tagħha sabiex tiġi vverifikata l-eżattezza u l-veraċità tad-data ppreżentata fir-rapporti msemmija ta’ kull tlett xhur u sabiex tipprovdi t-tagħrif kollu meqjus bħala meħtieġ mill-Kummissjoni.
            
         
               (11)
            
            
               Għandu jiġi notat li l-kumpanija kienet diġà rċeviet ittra ta’ twissija mis-servizzi tal-Kummissjoni fit-28 ta’ Ottubru 2003 minħabba li kisret l-impenn billi ħarġet fatturi ta’ l-impenn għal prodotti li mhumiex koperti mill-impenn iżda minflok huma suġġetti għall-miżuri antidumping. L-ittra ta’ twissija stqarret li fid-dawl taċ-ċirkustanzi partikolari li fihom sar dan il-ksur ma kienx hemm il-ħsieb li tkun irtirata l-aċċettazzjoni ta’ l-impenn, iżda ġie enfasizzat li kull ksur sussegwenti ta’ l-impenn, anki ta’ natura żgħira, jagħmilha diffiċli għall-Kummissjoni li żżomm l-aċċettazzjoni ta’ l-impenn mill-kumpanija.
            
         
               (12)
            
            
               Saret żjara ta’ verifika fil-5-6 ta’ Frar 2007 fl-istabbiliment tal-kumpanija fl-Afrika t’Isfel.
            
         
               (13)
            
            
               Iż-żjara ta’ verifika lill-kumpanija stabbilixxiet li l-kumpanija ħarġet fatturi ta’ l-impenn għal ħbula, u ċimi, ta’ l-azzar li mhumiex koperti mill-impenn iżda minflok huma suġġetti għall-miżuri antidumping. Stabbilixxiet ukoll li l-kumpanija naqset milli tissodisfa l-obbligu tagħha li tirrispetta l-MIP f’okkażjoni waħda. Barra minn hekk, il-kumpanija ħarġet fatturi ta’ l-impenn li mhumiex konformi ma’ l-Anness tar-Regolament (KE) Nru 1858/2005. Barra dan, matul iż-żjara ta’ verifika, ġie stabbilit li r-rapporti ta’ bejgħ ta’ l-impenn ta’ kull tliet xhur kif imressqa mill-kumpanija ma kinux kompleti, eżawrjenti u korretti fid-dettalji kollha.
            
         
               (14)
            
            
               Id-Deċiżjoni tal-Kummissjoni 2007/1459/KE (5) tistipula f’aktar dettall in-natura tal-ksur li nstab,
            
         ADOTTA DAN IR-REGOLAMENT:
   Artikolu 1
   L-Artikolu 1(5), l-Artikolu 2 u l-Anness tar-Regolament (KE) Nru 1858/2005 huma b’dan imħassra, u l-Artikolu 1(6) tiegħu huwa b’dan rinumerat bħala l-Artikolu 1(5), u l-Artikolu 3 tiegħu wkoll huwa b’dan rinumerat bħala l-Artikolu 2.
   Artikolu 2
   Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, 10 ta’ Diċembru 2007.
      
         
            Għall-Kunsill
         
         
            Il-President
         
         L. AMADO
      
   
   
      (1)  ĠU L 56, 6.3.1996, p. 1. Ir-Regolament kif emendat l-aħħar bir-Regolament (KE) Nru 2117/2005, (ĠU L 340, 23.12.2005, p. 17).
   
      (2)  ĠU L 217, 17.8.1999, p. 1. Ir-Regolament kif emendat bir-Regolament (KE) Nru 1674/2003, (ĠU L 238, 25.9.2003, p. 1).
   
      (3)  ĠU L 299, 16.11.2005, p. 1. Ir-Regolament kif emendat bir-Regolament (KE) Nru 121/2006, (ĠU L 22, 26.1.2006, p. 1).
   
      (4)  ĠU L 217, 17.8.1999, p. 63. Id-Deċiżjoni kif emendat l-aħħar bid-Deċiżjoni 2006/38/KE, (ĠU L 22, 26.1.2006, p. 54).
   
      (5)  Ara paġna 18 ta' dan il-Ġurnal Uffiċjali.